

Návrh

Všeobecne záväzné nariadenie obce Nižná Hutka č. 4/2012

o miestnej dani za užívanie verejného priestranstva

Obec Nižná Hutka, Obecné zastupiteľstvo v Nižnej Hutke v zmysle § 4 ods. 3 písm. c) , § 6 a § 11 ods. 4 písm. d), e) a g) zákona č. 369/1990 Zb. o obecnom zriadení v znení neskorších zmien a doplnkov a v súlade s § 36 a súvisiacich ustanovení zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov vydáva:

všeobecne záväzného nariadenia Obce Nižná Hutka o miestnych daniach a miestnom poplatku za komunálne odpady a drobné stavebné odpady ( ďalej len VZN).

**§ 1**

**Úvodné ustanovenie**

Základné náležitosti o **miestnej dani za užívanie verejného priestranstva** sú ustanovené v § 30 až 36 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších zmien a doplnkov.

**§ 2**

**Základné ustanovenie**

Obec Nižná Hutka ako správca dane (ďalej len „správca dane“) týmto VZN zavádza s účinnosťou od 1.1.2013 miestnu daň za užívanie verejného priestranstva.

**§ 3**

**Predmet úpravy VZN**

Predmetom tohto všeobecne záväzného nariadenia je určenie náležitosti miestnej dani za užívanie verejného priestranstva podľa splnomocňovacieho ustanovenia § 36 zákona č. 582/2004 Z.z. správcom dane.

**§ 4**

**Vymedzenie predmetu dane**

1. Predmetom dane za užívanie verejného priestranstva je osobitné užívanie verejného priestranstva.
2. Verejným priestranstvom na účely tohto VZN sú verejnosti prístupné pozemky vo vlastníctve obce, a to:
3. Všetky miestne komunikácie, účelové komunikácie vo vlastníctve obce
4. Verejné priestranstvo pred obecným úradom, cintorín stanovištia MHD, parky vo vlastníctve obce
5. Osobitným spôsobom užívania verejného priestranstva sa rozumie:
6. Umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu a iných atrakcií
7. Trvalé parkovanie vozidla, skládka stavebného materiálu, tuhých palív a podobne

**§ 5**

**Sadzby dane**

1. Správca dane stanovuje nasledovnú sadzbu dane za užívanie verejného priestranstva za každý aj začatý m2osobitne užívaného verejného priestranstva a každý aj začatý deň nasledovne:
2. 1,7 EUR za prvý m2 a 0,4 EUR za každý ďalší m2 a deň pre účely ambulantného predaja občerstvenia, resp. ambulantnej pohostinskej činnosti s podávaním alkoholických nápojov
3. 1,0 EUR za prvý m2 a 0,4 EUR za každý ďalší m2 na deň pre účely ambulantného predaja potravinárskych výrobkov, ovocia, zeleniny a poskytovania občerstvenia, resp. pohostinskej činnosti bez podávania alkoholických nápojov, gaštanov, kvetov, tekvicových jadierok, vianočných stromčekov
4. 0,5 EUR na poskytovanie ambulantných služieb (napr. brúsenie nožov, nožníc a nástrojov, oprava dáždnikov, oprava a čistenie obuvi, kľúčové služby, čistenie peria a pod.) m2/deň
5. 0,5 EUR pre ambulantný predaj (napr. knihy, časopisy, žreby, noviny, obrazy, umiestnenie stojanov s tovarom pred prevádzkovú jednotku, drobné umelecké predmety a drobné remeselné výrobky, sezónny a propagačný predaj) m2/deň
6. 0,5 EUR za umiestnenie ostatných stavebných a iných zariadení a za trvalé parkovanie motorovými vozidlami m2/deň.

**§ 6**

**Náležitosti oznamovacej povinnosti**

1. Daňovník je povinný oznámiť svoj zámer osobitného užívania verejného priestranstva správcovi dane najneskôr v deň vzniku daňovej povinnosti.
2. V oznámení daňovník uvedie:
   1. fyzická osoba - meno, priezvisko, titul, dátum narodenia, adresu trvalého pobytu
   2. právnická osoba - názov alebo obchodné meno, sídlo a identifikačné číslo
   3. údaje rozhodujúce na určenie dane - účel, miesto, obdobie a veľkosť záberu užívania verejného priestranstva.

**§ 7**

**Oslobodenie od dane**

Od dane za užívanie verejného priestranstva sú oslobodené fyzické a právnické osoby, ktoré užívajú verejné priestranstvo na:

1. akcie, z ktorých je výťažok v celom rozsahu určený na charitatívne alebo verejno-prospešné účely
2. kultúrne, športové, cirkevné, environmentálne akcie usporiadané bez vyberania vstupného
3. predaj ľudovo-umeleckých predmetov na kultúrnych podujatiach a príležitostných trhoch
4. akcie, na ktorých sa finančne alebo organizačne podieľa obec
5. účely umiestnenia predajného zariadenia a zariadenia určeného na poskytovanie služieb, ak sa na ich umiestnenie vydalo stavebné a kolaudačné rozhodnutie

**§ 8**

**Zrušovacie ustanovenie**

Týmto VZN sa zrušuje Všeobecne záväzné nariadenie Obce Nižná Hutka č. 6/2011.

**§ 9**

**Záverečné ustanovenie**

Obecné zastupiteľstvo v Nižnej Hutke sa uznieslo na vydaní tohto VZN na svojom zasadnutí dňa 29.11.2012 pod č. 3/5/12 **a toto VZN nadobúda účinnosť dňom 1.1.2013.**

Mária Szászfaiová

starostka obce

1. Návrh tohto všeobecne záväzného nariadenia bol vyvesený na verejné pripomienkovanie dňa 13.11.2012 a zvesený dňa 29.11.2012.
2. Všeobecne záväzné nariadenie bolo vyvesené na úradnej tabuli obce Nižná Hutka dňa 30.11.2012 a zvesené dňa 15.12.2012.
3. Toto všeobecné záväzné nariadenie nadobúda platnosť 15.12.2012